Felix Vašečka

doc. JUDr. Felix Vašečka, CSc., uvádzaný aj ako Félix Vašečka, alebo Felix Pavel Vašečka (* 13. január 1915, Kátov† 7. september 2001) bol slovenský právnik, politik a publicista. Bol aktívnym účastníkom Slovenského národného povstania. Bol poslancom Slovenskej národnej rady a Federálneho zhromaždenia za Komunistickú stranu. V období od 2. januára 1969 do 3. decembra 1970 pôsobil ako minister spravodlivosti Slovenskej socialistickej republiky. Vo svojej publikačnej činnosti sa venoval predovšetkým otázkam ateizmu.

Životopis 
Narodil sa v obci Kátov v okrese Skalica v rodine roľníka. Študoval na gymnáziu v Skalici. Už v roku 1936 sa stal členom Komunistickej strany. V roku 1940 úspešne absolvoval štúdium práva na Právnickej fakulte Univerzity Komenského v Bratislave. V roku 1941 zložil rigoróznu skúšku a získal titul doktor práv (JUDr.). Už počas štúdia sa začal angažovať v študentských spolkoch ako Zväz slovenského študentstva alebo Spolok socialistických študentov. 

Štúdium ukončil v období existencie vojnovej Slovenskej republiky. Zamestnal sa na Najvyššom úrade pre zásobovanie. Súčasne však pôsobil ako ilegálny komunistický pracovník. 8. apríla 1943 bol za svoju činnosť v prospech Komunistickej strany vzatý do vyšetrovacej väzby v Ilave a následne v Bratislave. Tu bol až do 14. decembra 1943. V októbri 1944 sa stal členom delegácie povstalcov, ktorá bola vyslaná do ZSSR. V období SNP pôsobil taktiež ako vedúci Úradu povereníctva SNR. Od februára 1945 do apríla 1945 pôsobil ako povereník pre sociálnu starostlivosť. Po vojne bol v období od roku 1945 do roku 1949 predsedom Fondu národnej obnovy v Bratislave. V roku 1951 sa stal na dva roky riaditeľom Slovenského úradu pre veci cirkevné. 
V roku 1953 bol uväznený v rámci vnútorných konfliktov v rámci Komunistickej strany. Po prepustení z väzenia sa v roku 1954 stal pracovníkom Ústavu štátu a práva Slovenskej akadémie vied. Tu pôsobil až do roku 1968. Jeho politická kariéra sa obnovila po vpáde vojsk Varšavskej zmluvy do Česko-Slovenska. Najprv sa stal zástupcom povereníka Slovenskej národnej rady pre spravodlivosť. V období od 2. januára 1969 do 3. decembra 1970 pôsobil ako minister spravodlivosti Slovenskej socialistickej republiky.  Od roku 1969 pôsobil dva roky ako poslanec Snemovne národov Federálneho zhromaždenia. Po odchode z funkcie ministra sa stal v roku 1971 riaditeľom Ústavu ateizmu Slovenskej akadémie vied. Na tomto poste zotrval až do roku 1985, kedy odišiel do dôchodku. Venoval sa publicistickej činnosti. Viedol časopis Ateizmus, napísal taktiež niekoľko publikácii, ktoré sa venovali predovšetkým otázkam ateizmu a cirkvi.. Zomrel 7. septembra 2001.

Publikačná činnosť 
 F. Vašečka Buržoázny štát a cirkev; typické formy spolupráce buržoázneho štátu s náboženskými organizáciami so zvláštnym zreteľom na cirkevnopolitickú prax predmníchovskej ČSR, Bratislava, Vydavateľstvo Slovenskej akadémie vied, 1957
 F. Vašečka O čom hovoria kumránske rukopisy ; Prameň k štúdiu podstaty náboženstva, Bratislava, 1961
 F. Vašečka Funkcia cirkvi v spoločnosti, Bratislava Osveta 1962
 M. Řehůřek, F. Vašečka Spoločenské organizácie v socialistickom politickom systéme, Bratislava : Veda,  Vydavateľstvo Slovenskej akadémie vied, 1982
 F. Vašečka Bystrica žije, Bratislava : Nakladateľstvo Pravda, 1985
 F. Vašečka Kapitoly z bojů proti klerikalismu a za vítězství vědeckého světového názoru, Praha : Sekretariát pro věci církevní MK ČSR, 1986

Referencie

Externé odkazy 
A. Rašla: Keď smrť neznamená odchod zo scény

Zdroje 
 Životopis Felixa Vašečku 

Slovenskí právnici
Absolventi Právnickej fakulty Univerzity Komenského v Bratislave
Slovenskí politici
Povereníci sociálnej starostlivosti
Ministri spravodlivosti Slovenskej republiky
Politici KSČ
Politici KSS
Politici ČSSR
Politickí väzni komunistického režimu v Česko-Slovensku
Osobnosti z Kátova
Osobnosti SNP